《午酌对盆兰有感》
宋代·陈著

山中酒一樽，樽前兰一盆。
兰影落酒卮，疑是湘原魂。
乘醉读离骚，意欲招湘原。
湘原不可招，桃李花正繁。
春事已如此，难言复难言。
聊借一卮酒，酹此幽兰根。
或者千载后，清香满乾坤。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。